Врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Пан Монтиг Дооел увоз извоз, преку ......., поднесена против извршител Андреја Буневски од Скопје, Директорот на Агенцијата за заштита на правото на слободен пристап до информациите од јавен карактер го донесе следното

 **Р Е Ш Е Н И Е**

 Жалбата од Пан Монтиг Дооел увоз извоз, преку ...., поднесена против извршител Андреја Буневски од Скопје, заведена во архивата на Агенцијата за заштита на правото на слободен пристап до информации од јавен карактер под бр. 08-129 на 18.04.2022 година **СЕ ОТФРЛА како недопуштена**.

 **О Б Р А З Л О Ж Е Н И Е**

Пан Монтиг Дооел увоз извоз, ...... поднело Барање за пристап до информации од јавен карактер до извршител Андреја Буневски од Скопје со кое побарало увид од следната информација:

 „Учесник бара увид во списите на предметот извршител Андреја Буневски од Скопје и бр. 193/21“.

 Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-129 од 18.04.2022 година.

Агенцијата со електронски допис бр.08-129 од 18.04.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

На 21.04.2022 година Барателот на информации до Агенцијата достави Дополнување на жалба заведена во Агенцијата под бр.08-129. Во Дополнувањето на жалба е наведено: “...Имателот на бараните инфомации, извршител Андреја Буневски на ден 20.04.2022 година ни достави известување (наместо решение) И.бр.193/2022 година, предадено во пошта на 18.04.2022 година дека не може да ни дозволи увид во списите на предметот И.бр.193/2021 на околноста што барател на информации нема правен интерес за увид во списите...“

На 26.04.2022 година, Имателот на информации до Агенцијата достави Известување заведена во Агенцијата под бр.08-129. Во Известувањето е наведено: “...Согласно наведеното побаруваниот увид и копирање на документација не може да се овозможи бидејќи Пан Монтинг ДООЕЛ увоз извоз Скопје преку управител Петар Баришиќ не е лице кое во извршувањето остварува некое свое право или правен интерес...“.

 Агенцијата за заштита на правото на слободен пристап до информации од јавен карактер, постапувајќи по наведената Жалба, **истата ја отфрли како недопуштена**, поради следното:

 Агенцијата за заштита на правото на слободен пристап до информациите од јавен карактер, решавајќи по жалбата на Барателот на информацијата, утврди дека Барањето на Барателот, поднесено до извршител Андреја Буневски од Скопје, не претставува барање за пристап до информации од јавен карактер, туку е барање од личен интерес, односно барање од надлежност на Имателот на информации.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај е поднесено барање од надлежноста, бидејќи во конкретниот случај се бара информација од личен интерес, а не се бара информација од јавен карактер согласно Законот за слободен пристап до информации од јавен карактер.

Согласно погоренаведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

 Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

 Ова Решение е конечно во управната постапка и против истото не може да се поднесе жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр.08-129.

|  |  |  |
| --- | --- | --- |
|  |  |  **Директор****Пламенка Бојчева** |